Qoxra tal-ġilda, karti sofor u delikati, meħjuta mal-ispina tal-ktieb. Indawwar din l-arti ta' letteratura f'idejja, nipprova nifhem kif jinfetaħ. Moħħi, dak sempliċi u żagħżugħ, ma wasalx. Fil-pront, urieni hu stess. Il-karti jduru waħedhom, jitqallbu mingħajr riħ. Għajnejja msamrin fuq folja waħda. Kif jista' jkun? Din ħolma? "Le", wieġeb hu. Ħassejtu jaqbadli idi, jiġbidna u jħajjarni nidħol qalb il-paġni mimlija għerf. Bżajt, iżda aċċettajt il-proposta tiegħu. Għawma delikata fuq mewġ tal-ittri. Moħħi jiddawwal b'tagħlim ġdid, tagħlim ġej minn esperjenzi ta' nies differenti. Tagħlim tal-waħx. Il-ħalel tal-ittri jinbidlu f'nar ta' esklemazzjoni quddiem għajnejja. Mistoqsijiet diversi tal-awturi jgħajjtu f'moħħi. Sħana, nar, dlam, kesħa. Il-biża' ħakmitni, hekk kif qed negħreq aktar fil-fond, fil-fond tal-ħsibijiet tal-awturi. Tgħid qatt nerġa' noħroġ minn hawn? Demonji u sħaħar itiru fuq l-art. Il-moħħ tiegħi għatxan għall-għerf messu ħaseb fil-kosnegwenzi li takkwista ktieb antik, ktieb misħut, ktieb sataniku. Saqajja telquni, idejja bla ħass, għajnejja għomja, widnejja torox. Riħa biss għadni nxomm, riħa ta' ħruq, hekk kif ninxteħet ġo ħuġġieġa, bla ebda uġigħ. Ma stajt nagħmel xejn ħlief nidħak. Id-daħk ħakem il-biża', hekk kif nifdu b'sejf tan-nar. Il-biża' ħarab, kodard li hu. Id-daħk tani wens, u mxejna id f'id 'il bogħod mill-ħuġġieġa. Paċi. Hena. Serenità. Bid-daħk bħala kumpanija nħoss il-paġni jitqallbu minn fuq. Dimonju mgħotti b'velu tad-dlam resaq lejna. Id-daħk ma kellux ċans, u spiċċajt waħdi. Id-dimonju dawwar il-par għajnejn ħomor tiegħu lejja. Il-biża' reġa' ġie, miexi bil-mod minn warajja, iżda biżżejjed biex inħoss il-preżenza tiegħu. Għajnejja jħarsu 'l fuq. Ħassejt ħajti tingħalaq, bħal ktieb moqri mitfugħ fuq xkaffa. Qalbi waqfet, jien u niċċassa lejn is-sema mimli nar. Iżda l-ktieb li nfetaħ ma reġax ingħalaq, bħall-biża' li telaq, iżda ma ħallinix bi kwieti. Il-boċċa fil-kamra mixgħulu tteptep. Il-ġnub tal-qoxra tal-ktieb ileqqu. Ktieb antik, miftuħ beraħ, f'kamra issa abbandunata. Ktieb b'sens ta' ħajja, sens ta' rieda, sens ta' skop. Dak għajjat? Iva, minn qalb il-folji tal-ktieb għajta wara l-oħra tidwi mal-ħitan tal-kamra Il-paġni jaħsbu, jikkontemplaw, u jitbissmu. "Tgħid min se jkun il-vittma li jmiss tagħna?"
Il-Ktieb li nfetaħ u ma reġax ingħalaq – Keith Calleja 11b